**Takimi i kryetarëve të parlamenteve të Ballkanit Perëndimor**

**27 shtator 2021**

**Qendra e Kongresit e Brdo-s, Brdo afër Kranjit**

**Kuvendi Nacional i Republikës së Sllovenisë, Lubjanë**

**DEKLARATË E PËRBASHKËT**

Takimi i Kryetarëve të parlamenteve të Ballkanit Perëndimor u mbajt më 27 shtator 2021 në Brdo të Kranjit në kuadër të dimensionit parlamentar të kryesimit slloven me Këshillin e BE -së. Takimin e kryesonte Kryetari i Kuvendit Nacional të Republikës së Sllovenisë, Igor Zorçiq.

Në hapjen e takimit, me prononcime të veta hyrëse u drejtuan Presidenti i Republikës së Sllovenisë Borut Pahor, Kryetari i Kuvendit Nacional të Republikës së Sllovenisë, Igor Zorçiq, Ministri i Punëve të Jashtme i Republikës së Sllovenisë, dr. Anzhe Logar dhe kryetarja e Komisionit të Politikës së Jashtme i Kuvendit Nacional, Monika Gregorçiq.

**Ne, Kryetarët e Parlamenteve të Ballkanit Perëndimor dhe Kryetari i Kuvendit Nacional të Republikës së Sllovenisë**

**\***

*pas deklaratave të përbashkëta të miratuara në dy Samitet e Kryetarëve të Parlamenteve të Ballkanit Perëndimor të mbajtura në Bruksel më 28 janar 2020 dhe 28 qershor 2021, dhe*

*duke nënvizuar* rëndësinë e një debati më të gjerë parlamentar përpara Samitit BE-Ballkani Perëndimor që do të mbahet më 6 tetor 2021 në kuadër të kryesimit slloven me Këshillin e BE-së;

\*

*përshëndesim* përkushtimin e Parlamentit Evropian për mbajtjen e dialogut të rregullt me ​​parlamentet e Ballkanit Perëndimor, që siguron mbështetjen e domosdoshme politike të procesit të zgjerimit të Evropës;

*theksojmë* nevojën që procesi i zgjerimit të vihet lartë në listën e prioriteteve të BE-së, njëkohësisht duke pranuar se perspektiva evropiane e Ballkanit Perëndimor është vendim strategjik i rëndësishëm i Bashkimit Evropian, vendimtar jo vetëm për sigurinë, stabilitetin dhe prosperitetin e rajonit, por edhe për të ardhmen e Bashkimit Evropian dhe shteteve anëtare të tij;

*e theksojmë* rëndësinë e diplomacisë parlamentare në thellimin e dialogut politik me qëllim të përshpejtimit të procesit të zgjerimit; *Deklarojmë* gatishmërinë tonë për një shkëmbim të gjerë të përvojave dhe praktikave të mira në nivele të ndryshme parlamentare që forcon, ndër të tjera, kapacitetin administrativ të parlamenteve dhe kontribuon në përparimin drejt qëllimit të përbashkët të anëtarësimit të plotë në Bashkimin Evropian;

*e theksojmë* angazhimin e parlamenteve të Ballkanit Perëndimor për përforcimin e bashkëpunimit rajonal, i cili kontribuon në rritjen e besimit dhe promovimin e proceseve të pajtimit në rajon; *e theksojmë* nevojën për zgjidhjen e duhur të çështjeve të hapura dypalëshe në pajtim me marrëveshjet tashmë të arritura;

*rikujtojmë* se progresi i arritur nga kandidatët dhe kandidatët e mundshëm për anëtarësim në BE gjithashtu duhet të reflektohet në përparimin konkret në rrugën e tyre drejt BE -së. Duke nënvizuar angazhimin e parlamenteve që të arrijnë përparim në zbatimin e reformave kryesore, veçanërisht në fushën e sundimit të së drejtës dhe të drejtave themelore, ne theksojmë se Bashkimi Evropian gjithashtu duhet të marrë pjesën e tij të përgjegjësisë për ngërçin e zgjerimit, në mënyrë adekuate të ballafaqohet me të dhe të gjendet zgjidhje efektive; gjithashtu e theksojmë nevojën që institucionet e BE -së dhe shtetet anëtare të njohin progresin e reformave dhe procesin e integrimit në BE te kandidatët dhe të ndërmarrin hapa për të përshpejtuar procesin e integrimit në BE të kandidatëve dhe kandidatëve të mundshëm.

*theksojmë* se Bashkimi Evropian ka partnerë në rajon që historikisht, gjeografikisht dhe në mënyrë kulturore i përkasin një hapësire të përbashkët evropiane. Bashkëpunimi i partnerëve të Ballkanit Perëndimor do të kontribuojë për një BE më të fuqishme dhe më të qëndrueshme e cila doemos duhet të mbetet zgjedhja e tyre e parë strategjike;

*i kushtojmë* vëmendje nevojës së vënies së theksit të veçantë ndaj brezit të ri dhe të hapen mundësi shtesë për përfshirjen e tyre në programet e BE -së, duke krijuar kushte dhe vende pune më të mira në Ballkanin Perëndimor që do të motivojnë të rinjtë të jetojnë dhe punojnë në rajon; *sugjerojnë* rëndësinë e organizatave rajonale që përmes programeve të tyre të shkëmbimit promovojnë bashkëpunimin dhe konsolidojnë besimin ndërmjet anëtarëve të brezit të ri;

*e njohim* rëndësinë e përfshirjes së parlamenteve, shoqërisë civile dhe aktorëve të tjerë përkatës në Ballkanin Perëndimor në programet dhe proceset e Bashkimit Evropian, dhe posaçërisht *e theksojmë* rëndësinë e pjesëmarrjes së tyre në Konferencën për të Ardhmen e Evropës;

*apelojmë* për solidaritet të shtuar ndërmjet Bashkimit Evropian dhe Ballkanit Perëndimor në ballafaqimin me sfidat e përbashkëta, siç është pandemia me Kovid-19; *e theksojmë* rëndësinë e dialogut ndër-parlamentar në gjetjen e zgjidhjeve të përbashkëta me çka do të rritet qëndrueshmëria e rajonit dhe Bashkimit Evropian;

*e theksojmë* rëndësinë e integrimit ekonomik në rajon drejt krijimit të tregut të përbashkët rajonal që do ta inkurajojë rritjen ekonomike dhe do ta sjellë rajonin më afër Tregut unik të BE-së;

*e përshëndesim* miratimin e Rregullativës së Parlamentit Evropian dhe Këshillit për vendosjen e Instrumentit për Ndihmë Paraaderuese (IPA III) me të cilën vendoset korniza juridike për ndihmë të mëtejshme financiare për partnerët e Ballkanit Perëndimor në rrugën e tyre drejt BE-së, si dhe për zbatimin e Planit Ekonomik dhe të Investimeve për Ballkanin Perëndimor i paraqitur nga Komisioni Evropian, i cili së bashku me Agjendën e Gjelbër dhe Agjendën Digjitale për Ballkanin Perëndimor do të kontribuojnë ndjeshëm në zvogëlimin e pabarazive në zhvillim dhe do të mbështesë rritjen ekonomike dhe rimëkëmbjen në rajon;

*e theksojmë* rëndësinë e forcimit të bashkëpunimit të sigurisë dhe e përshëndesim procesin e zhvillimit të Kompasit strategjik, i cili sipas prioritetit të përfshirjes së partnerëve të Ballkanit Perëndimor në strukturat e sigurisë dhe mbrojtjes së BE-së, mund të japë inkurajim të ri në proceset e integrimit evropian dhe të kontribuojë në paqe të qëndrueshme, stabilitet dhe siguri në rajon;

*e theksojmë* perspektivën evropiane të Ballkanit Perëndimor si aspekt i rëndësishëm në trajtimin e flukseve moderne të migrimit masiv që paraqesin sfidë të përbashkët; *e pranojmë,* duke pasur parasysh situatën që vazhdimisht zhvillohet në periferi të Evropës dhe më gjerë, rëndësinë strategjike të qasjes gjithëpërfshirëse për menaxhimin e lëvizjeve të migrimit dhe të solidaritetit dhe bashkëpunimit midis Bashkimit Evropian dhe partnerëve të tij në Ballkanin Perëndimor në këtë fushë;

*obligohemi* të mbajmë dialog të hapur dhe të vazhdueshëm mbi përparimin, mundësitë dhe sfidat e perspektivës evropiane të Ballkanit Perëndimor në nivelin më të lartë parlamentar në forume dhe formate të ndryshme ndër-parlamentare;

*jemi dakord* që Kryetari i Kuvendit Nacional të Republikës së Sllovenisë e nxjerr këtë Deklaratë të Përbashkët për vëmendjen e Parlamentit Evropian, Komisionit Evropian dhe Samitit të ardhshëm BE-Ballkani Perëndimor, si dhe Konferencës së Kryetarëve të Parlamenteve të Bashkimit Evropian.